Гюргево (община Ковин)
Гюргево (; ; ) е село, разположено в община Ковин, Южнобанатски окръг на Автономна област Войводина, Република Сърбия.

Най-близките градове са Ковин - 6 км, Панчево - 30 км и Белград – 46 км.

История 
Село Гюргево е основано през 1869 между село Банатски Брестовац и река Дунав. Селото е основано от унгарски семейства (Palóc), които идват от: Банатско Ново Село (Újfalu), Арменовци (Ürményháza) и Шандорфалва (Sándorfalva), имало е и няколко семейства, дошли от околността на Сегед (Szeged) и Банатски Душановац (Szőlősudvarnok/Rogendorf). В Гюргево през 1869 година е имало 396 души население. По-късно, през 1883 година, идват 645 секеи, и така общото население на Гюргево наброява около 2000 души. През този период, поради отсъствието на диги около реката, всяка година Дунав е излизал от коритото си и е нанасял големи щети на селото и обработваемото му землище. Тази постоянна заплаха от наводнения кара жителите му да се преместят на друго място. Малка група от тях се преселват в Иваново.

Новото село Гюргево е основано през 1886 година, по времето на Франц Йосиф I - император на Австро-Унгария, и е носило името Секейкеве (Székelykeve). Основното население на селото са заселилите се секеи, дошли от Буковина. Заедно с тях в Гюргево се заселват и известен брой немски семейства от Пландище (Zicsifalva) и Плочице (Plosic) и банатски български семейства от Стар Бешенов.

Според унгарската статистика от 1910 година броят на българите в Гюргево е бил 400 души. Данни, предоставени през 1935 година на българския пълномощен министър в Белград Димо Казасов, посочват 120 български къщи или 500 българи в Гюргево. По това време църквата в селото е обща за българи и унгарци. До 1934 година всяка трета неделя в нея се служи на банатски български. През 1936 година кмет на селото е българинът Франц Ганчов, чийто баща също е бил кмет.

Исторически названия на района:
 Zkorenovetz Terra – (1412)
 Zkorenocz Puszta -
 Villa Regalis – (1428)

Названия на селото:
 Гюргево – българско име, дадено му при основаването на селото (1869-1883)
 Надьдьордфалва (Nagygyörgyfalva) – „Голямо Гюргево“ (1883 - 1886)
 Скореновац (Skorenowatz) – (използвано от немците през различни периоди)
 Секейкеве – (Székelykve) – (1886-1922)
 Скореновац (Skorenovac) – (от 1922)

Население

Празници и обичаи 
 Свети Стефан (Szent István) – селски празник „Кирбай“, който се празнува всяка година на 20 август.
 Машкаре (Farsang) – карнавален празник, който се провежда през февруари. На него младежите от селото се маскират в животински кожи, носят звънци и гонят „злите духове“. Веселбата на младежите продължава през цялата нощ. Този празник е особено почитан до към 60-те години на 20 век.
 Баба Марта – обичай, тачен преди всичко от банатските българи в селото.

Личности 
 Дани Золтан - единственият човек в света, под командването на който е свален американски изтребител, изработен по технологията „Стелт“
 Лука Узун – адвокат, просветен деец на банатските българи, редактор на вестник „Банатски български гласник“, издаван в Темешвар
 Тамаш Юнг (1911- 1992) - епископ
 Золи Шебешчан - бивш футболист на Байер Леверкузен
 Ерне Комароми – футболист

Външни препратки 
 Скореновски вести  (на унгарски)

Вижте също 
 Банатски българи

Община Ковин
Села в Южнобанатски окръг
Банатски българи
Секеи